
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Kambodži,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže priestor pre občiansku spoločnosť v Kambodži sa od roku 2017 zmenšuje, pričom kambodžské orgány a organizácie napojené na vládu sa zameriavajú na odborové zväzy, politickú opozíciu, obhajcov ľudských práv, novinárov, organizácie na ochranu pracovných práv a ochrancov životného prostredia vrátane organizácií Center for Alliance of Labour and Human Rights (CENTRAL), Equitable Cambodia a Mother Nature Cambodia;
B.	keďže organizácia CENTRAL zverejnila hodnotenie programu Medzinárodnej organizácie práce za lepšie podmienky v továrňach v Kambodži (Better Factories Cambodia), v ktorom sa poukazuje na rozsiahle porušovanie slobody združovania, nedodržiavanie medzinárodných pracovných noriem a snahu vlády umlčať nezávislé hlasy; keďže v nadväznosti na túto správu organizácia CENTRAL a jej programový manažér Khun Tharo čelia neopodstatneným právnym hrozbám a obťažovaniu;
1.	odsudzuje zmenšovanie priestoru pre občiansku spoločnosť v Kambodži; vyzýva na okamžité prepustenie všetkých politických väzňov, aktivistov, novinárov vrátane oceneného novinára Mecha Daru, obhajcov ľudských práv a iných aktérov občianskej spoločnosti zadržiavaných na základe politicky motivovaných obvinení; vyzýva na okamžité ukončenie všetkých represií a obťažovania zameraných na aktérov občianskej spoločnosti;
2.	vyzýva kambodžské orgány, aby zrušili všetky politicky motivované obvinenia voči organizácii CENTRAL a jej členom, zastavili politicky motivované audity a očierňujúce kampane a rešpektovali úlohu organizácií občianskej spoločnosti vrátane organizácií Equitable Cambodia a Mother Nature Cambodia v podpore pracovných a ľudských práv a ochrane životného prostredia;
3.	naliehavo vyzýva kambodžské orgány, aby zmenili zákon o odborových zväzoch, zákon o združeniach a mimovládnych organizáciách (LANGO) a všetky ostatné relevantné právne predpisy a zosúladili ich s medzinárodnými normami v oblasti ľudských a pracovných práv a zabezpečili ochranu pracovníkov a občianskej spoločnosti;
4.	vyzýva spoločnosti pôsobiace v EÚ, ktoré využívajú zdroje v Kambodži, aby vo svojich dodávateľských reťazcoch vykonávali dôkladnú náležitú starostlivosť v oblasti ľudských práv, zabezpečili zodpovedné postupy získavania zdrojov a využili svoj vplyv na podporu a ochranu práv pracovníkov;
5.	vyzýva Komisiu a členské štáty, aby posúdili zmeny colných preferencií (v rámci systému Všetko okrem zbraní) kvôli nedostatočnej spolupráci kambodžskej vlády pri náprave porušovania ľudských práv a jeho predchádzaní a aby vyslali jasný signál, že zlepšenie ľudských práv a ochrana slobôd občianskej spoločnosti sú predpokladom hospodárskej spolupráce, obchodu a investícií;
6.	naliehavo vyzýva EÚ a jej členské štáty, aby ďalej skúmali ambiciózne a účinné multilaterálne nástroje v oblasti podnikania a ľudských práv a snažili sa o ich prijímanie;
7.	vyzýva EÚ a medzinárodné spoločenstvo, aby prijali okamžité a účinné opatrenia vrátane cielených sankcií voči osobám zodpovedným za politické represie s cieľom vyvíjať tlak na kambodžskú vládu, kým nebudú prepustení všetci politickí väzni;
8.	vyzýva členské štáty a ESVČ, aby zvýšili všetky formy podpory kambodžskej občianskej spoločnosti vrátane finančnej podpory a poskytli ochranu obhajcom ľudských práv, zástupcom občianskej spoločnosti a prenasledovaným členom opozície;
9.	poveruje svoju predsedníčku, aby postúpila toto uznesenie inštitúciám EÚ, členským štátom, kambodžským orgánom a sekretariátu Združenia národov juhovýchodnej Ázie.

